
Diszkrét Elemekből Álló Tornyok Önmagukra Omlásának Modellezése

Kulcsszavak: Torony Önmagára Omlása; Törmelék Eloszlás; Diszkrét Struktúrák; Kontakt Dinamika; Numerikus Modellezés
Az építészet és a mérnöki megoldások fejlődésének köszönhetően egyre többféle magasabb,
torony jellegű struktúra kerül megépítésre, többek közt különféle konténertornyok, téglából
vagy kőből falazott szerkezetek, illetve látványosságnak szánt konstrukciók. Ezek mind
diszkrét elemekből álló építmények, melyek összeomlasztásával egy korábbi munkánk [1]
során már foglalkoztunk. Részletesen vizsgáltuk a kéményszerű diszkrét elemekből álló
tornyok oldalirányú dőlését és az így létrejövő törmelék eloszlását. A folyamatok leírására
készítettünk egy többrészes matematikai modellt és egy időlépéses kontakt dinamikán alapuló
szimulációt is kidolgoztunk.
A jelenlegi kutatásunk célja, hogy egy másik diszkrét elemekből álló omlási mechanizmust
modellezzünk, melyet a tornyok önmagukba dőlése/roskadása jellemez, ezzel tovább gondolva
és általánosabbá téve előző dolgozatunkat. Kidolgozunk egy statisztikai alapú modellt és ezzel
matematikai becslést adunk a centrálisan szimmetrikus törmelékek eloszlására. Emellett az
összeomlást kontakt-dinamika jellegű szimulációk segítségével is megvizsgáljuk. Zárásként
összehasonlítjuk a különböző omlasztási metódusok jellemzőit és az őket leíró modelleket.



